b'\n_START_ARTICLE_\nTomo Podsten\xc5\xa1ek\n_START_SECTION_\nDelo\n_START_PARAGRAPH_\nPodsten\xc5\xa1kov prvi roman Dvigalo je sprva izhajal kot podlistek v \xc4\x8dasniku Ve\xc4\x8der, kasneje je v knji\xc5\xbeni obliki iz\xc5\xa1el pri zalo\xc5\xbebi Litera. V romanu se pet oseb ob koncu delovnega tedna znajde za dva dni ujetih v dvigalu nakupovalno-poslovnega kompleksa. Na omejenem prostoru so se ob omejenih zalogah vode prisiljeni soo\xc4\x8diti drug z drugim in predvsem s plitkostjo ter banalnostjo lastnih \xc5\xbeivljenj. Med posamezniki iz razli\xc4\x8dnih socialnih slojev kmalu nastanejo konflikti, ki na metafori\xc4\x8dnem nivoju ponazarjajo odnose v sodobni potro\xc5\xa1ni\xc5\xa1ki dru\xc5\xbebi. Roman je iz\xc5\xa1el tudi v srbskem prevodu (Lift, Beograd: Izdava\xc4\x8dka ku\xc4\x87a Arete, 2016)._NEWLINE_Sodba v imenu ljudstva je izrazito dru\xc5\xbebenokriti\xc4\x8den roman, v katerem se skupina mladih, razo\xc4\x8daranih nad stanjem v dr\xc5\xbeavi, pokvarjenostjo elit in nedelovanjem pravne dr\xc5\xbeave, odlo\xc4\x8di vzeti pravico v svoje roke. Ustanovijo tajno organizacijo, katere cilj je ustrahovati tiste na vrhu dru\xc5\xbebene piramide in jih prisiliti v dru\xc5\xbebeno boj odgovorno ravnanje. Roman se je uvrstil med deseterico nominirancev za nagrado kresnik, ki jo podeljuje \xc4\x8dasopisna hi\xc5\xa1a Delo za najbolj\xc5\xa1i slovenski roman preteklega leta._NEWLINE_V romanu Sredi pajkove mre\xc5\xbee se neimenovani glavni junak po vrnitvi iz zapora posku\xc5\xa1a vklju\xc4\x8diti v normalno \xc5\xbeivljenje in za\xc4\x8deti znova. A njegova preteklost ga dohiti in ujame se v zapleten ma\xc5\xa1\xc4\x8devalni na\xc4\x8drt, kjer se vlogi storilca in \xc5\xbertve zamenjata. Knjigo na vsebinskem in stilisti\xc4\x8dnem nivoju zaznamuje opazna dvodelnost: v prvi polovici prevladujejo eksistencialisti\xc4\x8dne prvine, v drugi polovici pa je najti elemente akcijskega trilerja._NEWLINE_Tiho\xc5\xbeitje z mrtvo babico je roman, ki obravnava dru\xc5\xbeinsko tematiko prepirov glede dedi\xc5\xa1\xc4\x8dine. Napisan je iz razli\xc4\x8dnih perspektiv tretjeosebnih personalnih pripovedovalcev, med katerimi so zastopani tudi pogledi nekaterih \xc5\xbeivali (podgane, ma\xc4\x8dka in psa). V romanu je precej zunaj-literarnih referenc na \xc5\xa1portne dogodke, znana umetni\xc5\xa1ka dela itd. V osnovi realisti\xc4\x8dna zgodba je presekana z vlo\xc5\xbeki naturalisti\xc4\x8dnih opisov razkrajanja babi\xc4\x8dinega trupla, ki simbolno nakazujejo razpadanje dru\xc5\xbeinskih vezi in minljivosti sveta.  _NEWLINE_Papir, kamen, \xc5\xa1karje je eksistencialisti\xc4\x8den roman o iskanju smisla v sodobni dru\xc5\xbebi. Glavni junak Simon se nahaja na pragu krize srednjih let, nezadovoljen je sam s sabo in svetom, ki ga obdaja. Ko dobi vabilo na obletnico valete, za\xc4\x8dne pospe\xc5\xa1eno razmi\xc5\xa1ljati o svoji preteklosti in iz njegovih spominov se sestavlja vzporedna zgodba o dogodku iz otro\xc5\xa1tva, ko so bili s prijatelji pri\xc4\x8de zlo\xc4\x8dina, a iz strahu tega niso nikomur povedali.'